Sewe in hof oor Kaapstad-bordeel, afpersingArgieffoto Sewe mense het Woensdag in die Kaapstad-landdroshof verskyn omdat hulle glo bordele bedryf het in Milnerton in Kaapstad. Kapt. Lloyd Ramovha, woordvoerder van die Valke in die Wes-Kaap, het gesê Shantel Bridger (45), Juan Francois Warren (39), Camilla Amelia de Waal Rossouw (29), Fareez Allie (35) en Achmat Toffa (41) het saam met nog twee mense wat intussen aangekeer is omdat hulle met die beweerde sindikaat verbind kan word in die hof verskyn. Die twee is Deanne Collins (33) en Robin Reyneke (27), Bridger se seun. “Die jongste inhegtenisnemings volg ná ŉ intensiewe ondersoek deur die Valke. Die verdagtes het almal saam in die hof verskyn en in dié stadium word verhoorreëlings getref,” het Ramovha aan Maroela Media gesê. Maroela Media het vroeër berig Bridger, Warren, De Waal Rossouw, Allie en Toffa is in Februarie in hegtenis geneem nadat daar klopjagte op verdagte eiendomme in Parklands, Tafelsig en Milnerton uitgevoer is. Verdere ondersoek deur die teenmensehandel-eenheid van die Valke het onthul dat Bridger en Warren glo betrokke was by die afpersing van kliënte vir geld aangesien hulle glo die diens van sekswerkers van hul instellings gebruik het. “Hulle het glo van 2012 tot 2015 byna R3 miljoen in die sak gesteek deur kliënte af te pers met die dreigement dat hulle beeldmateriaal van hul seksuele dade met die sekswerkers het en dit op sosiale media gaan plaas indien die geld nie betaal word nie,” het Ramovha gesê. Hulle staan tereg op aanklagte van die onwettige bestuur van ŉ bordeel en afpersing. Bykomende aanklagte vir die Wet op die Voorkoming van Georganiseerde Misdaad kan nie uitgesluit word nie.